Wellington-gesin tydens braai op plaas oorvalLudwig Uys en sy vrou Melanie (Foto: Facebook) Ludwig Uys (41), sy vrou Melanie en hul drie kinders is Vrydagaand tydens ŉ braai op hul plaas buite Wellington in die Wes-Kaap oorval. Vyf aanvallers, met klapmusse, het op die plaas Optenhorst toegeslaan. Johandre van Zyl, streekshoof van gemeenskapsveiligheid, het aan Maroela Media gesê Ludwig is met ŉ koevoet oor sy knieë geslaan en Melanie is met ŉ mes aangeval. Sy het steekwonde in haar bolyf en hande opgedoen. Hul drie kinders, onderskeidelik vier, agt en tien jaar oud, is ongedeerd. “Die gesin is in hul instapkluis toegemaak. Die aanvallers het vuurwapens gesteel en van die toneel gevlug.” Volgens Van Zyl sal Ludwig na verwagting vandag ŉ operasie ondergaan. Daan van Leeuwen Boomkamp, hoof van Drakenstein-plaaswag, het gesê die span is omstreeks 22:35 ontbied. Hy het ook bevestig die gesin was besig om te braai. “Die honde het skielik begin blaf en toe die man wou ondersoek instel, het vyf mans hom aangeval. Hy is met ŉ koevoet oor sy knieë geslaan terwyl sy vrou en kinders probeer vlug het,” het Van Leeuwen Boomkamp gesê. “Hulle het die vrou gegryp en haar met ŉ mes gesteek.” Volgens hom het die aanvallers met ŉ haelgeweer en ander vuurwapens gevlug. “Hulle het van die toneel gevlug toe hulle die aankomende voertuie opgemerk het.” Die ADT/Fidelity en Drakenstein-plaaswag se gewapende beamptes en paramedici was vinnig op die toneel en Wellington-polisie het by hulle aangesluit. Die bevelvoerder van Wellington-plaaswag het dadelik nooddienste ontbied en geen tyd het verlore gegaan nie, het Van Leeuwen Boomkamp bygevoeg. “Die spanne het tevergeefs probeer om die aanvallers aan te keer.” Kapt. FC van Wyk, woordvoerder van die polisie, het die voorval bevestig en gesê niemand is nog in verband met die voorval in hegtenis geneem nie.